Гімн Мінска

Гімн горада Мінска — гэта «Песня пра Мінск», якая разам гербам і сцягам з’яўляецца сімваламі сталіцы Рэспублікі Беларусь.

«Песня пра Мінск» на словы Ігната Панкевіча і музыку Уладзіміра Алоўнiкава зацверджана ў якасці гімна Мінска рашэннем Мінскага гарадскога Савета дэпутатаў ад 24.10.2001 № 207 «Аб гімне горада Мінска — Сталіцы Рэспублікі Беларусь».

 Тэкст гімна 
Песня пра МінскКраса беларускага краю
I творчае думкi ўзлёт,
Табе сваю песню складаю,
Мой горад герой-патрыёт.

Прыпеў:
Хай удалеч песня мчыцца
Над краiнай дарагой,
Ты спявай, мая сталiца,
Родны сэрцу горад мой.

I паркi твае, i бульвары
Люблю я вячэрняй парой.
Паўсюль закаханыя пары
I шэпат, i смех над ракой.

[Прыпеў]

Тваёй ганаруся я славай,
I рады я шчырай душой,
Што ў гэтай красе велiчавай
Ёсць доля i працы маёй.

 Выкананне 
Згодна з «Палажэннем аб гімне горада Мінска» ён выконваецца:

 Пры адкрыцці і закрыцці сесій Мінскага гарадскога Савета дэпутатаў, сходаў і пасяджэнняў Мінскага гарадскога выканаўчага камітэта, прысвечаных дзяржаўным святам Рэспублікі Беларусь;
 Штодня перад пачаткам і заканчэннем перадач гарадскіх тэлевізійных і радыёстанцый;
 Пры адкрыцці помнікаў, манументаў, абеліскаў і іншых збудаванняў у адзначэнне важнейшых гістарычных і грамадска-палітычных падзей горада Мінска.
 Пры ўручэнні гораду Мінску дзяржаўных узнагарод Рэспублікі Беларусь. Пры ўручэнні раёну, арганізацыям дзяржаўных узнагарод Рэспублікі Беларусь і ўзнагарод Мінскага гарадскога Савета дэпутатаў і Мінскага гарадскога выканаўчага камітэта;
 Пры ўзняцці сцяга горада Мінска падчас цырымоній і іншых урачыстых мерапрыемстваў, якія праводзяцца гарадскімі дзяржаўнымі і грамадскімі органамі і арганізацыямі.
 Пры сустрэчы і праводзінах наведваючых горад Мінск з афіцыйным візітам кіраўнікоў заканадаўчай і выканаўчай улад сталіц замежных краін — пасля выканання гімна сталіцы адпаведнай замежнай дзяржавы.

Гімн горада Мінска можа выконвацца ў аркестравым, харавым, аркестрава-харавым альбо іншым вакальным і інструментальным варыянце.

Пры публічным выкананні гімна горада Мінска прысутныя выслухоўваюць яго стоячы, мужчыны здымаюць галаўны ўбор, вайскоўцы прыкладаюць да яго руку.

 Цікавыя факты 
«Песня пра Мінск» была напісана ў 50-х гадах ХХ стагоддзя на рускай мове. Да гэтага часу невядома дакладна, хто яе пераклаў на беларускую. Мяркуецца, што сам аўтар.

Тэкст «Песні пра Мінск» у 1960-х быў надрукаваны на паштоўцы.

«Песня пра Мінск» была выбрана ў якасці гімна беларускай сталіцы на конкурсе ў 90-х гадах, у ім удзельнічала каля 30 твораў.

За першую публікацыю «Песні пра Мінск» у газеце «Советская Белоруссия» яе аўтар Ігнат Панкевіч атрымаў ганарар у 150 рублёў.

 Крыніцы 

Катэгорыя:Мінск